Il Parlament catalan, ducj dacuardi, al à decidût di no ameti la iniziative di leç popolâr pe convocazion di un referendum su la autodeterminazion ai 12 di Setembar dal 2010. La iniziative e jere stade sburtade de organizazion Deumil.cat che, denant de boçadure, e à criticât massime il compuartament dai rapresentants dai partîts tant che ERC e CiU che tai lôr statûts si impegnin pal dirit di autodeterminazion dal popul catalan. La decision di no ameti la iniziative di leç popolâr e je stade justificade cul fat che, daûr dal Statût di autonomie e de Costituzion spagnole, la Generalitat no à lis competencis par frontâ chest argoment. A front di cheste decision, Deumil.cat e à invidât i citadins a partecipâ in maniere massive ae manifestazion inmaneade pai 27 di Jugn a Barcelone dal grup (Grup Acte de Sobirania) che al domande ai parlamentârs di sotscrivi un at di sovranitât che al permeti di inviâ un percors pe autodeterminazion de Catalogne.
Font: Vilaweb, 17/06/09; Món Divers, 17/06/09
fur_Latn cat_Latn